text: Undersøger, hvordan drabssigtet kunne stikke af
  30 juni 2015 kl. 13.30
  Regionspsykiatrien på sygehuset i Horsens undersøger, hvordan en drabssigtet patient kunne stikke af mandag aften fra en lukket afdeling.
  Den 25-årig mand er sigtet for at have dræbt sin storesøster i en lejlighed på Sønderbrogade i Horsens den 28. december.
  Han er fængslet i surrogat, fordi han er psykisk syg. Han blev indlagt fredag.
  - Vi har låste døre og sikrede vinduer, men patienterne kan færdes frit, og dermed har de også adgang til en gårdhave, og vi formoder, at patienten er klatret op på taget og forsvundet på den måde. Det er et etplandsbyggeri, så det har kunnet lade sig gøre på den måde, siger oversygeplejerske Kirsten Yde til DR P4 Østjylland.
  Politiet advarer om, at Barzan Khalil kan være farlig. Derfor bør folk ikke kontakte ham, men i stedet ringe til politiets service-telefon, 1-1-4.
  Sygehuset ser på sikkerheden for at forhindre gentagelser.
  - Vi kulegraver sagen og er igennem alle procedurer. Vi skal have talt grundigt med al personale, og vi skal sikre, at vi hele tiden overholder de ting, som vi skal. Det er vi ved at gennemgå, siger Kirsten Yde.
  link
  